Id-Deċiżjoni tal-Kummissjoni
tas-17 ta’ Ottubru 1996
li temenda d-Deċiżjoni tal-Kunsill 79/542/KEE li tfassal lista ta’ pajjiżi terzi li minnhom l-Istati Membri jawtorizzaw l-importazzjoni ta’ l-annimali ta’ l-ifrat, majjali, tar-razza taż-żwiemel, nagħaġ u mogħoż, laħam frisk kif ukoll prodotti tal-laħam
(Test b’relevanza ŻEE)
(96/624/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 72/462/KEE tat-12 ta’ Diċembru 1972 dwar il-problemi tas-saħħa u ta’ l-ispezzjonijiet veterinarji meta jkunu importati l-annimali ta’ l-ifrat, nagħaġ, mogħoż u majjali, laħam frisk jew prodotti tal-laħam minn pajjiżi terzi [1], kif l-aħħar emendata bl-Att ta' l-Adeżjoni ta’ l-Awstria, il-Finlandja u l-Isvezja, u partikolarment l-Artikolu 3 tagħha,
Billi d-Deċiżjoni tal-Kunsill 79/542/KEE [2], kif l-aħħar emendata bid-Deċiżjoni tal-Kummissjoni 96/605/KE [3], tfassal lista ta’ pajjiżi terzi li minnhom l-Istati Membri jawtorizzaw l-importazzjoni ta’ l-annimali ta’ l-ifrat, majjali, tar-razza taż-żwiemel, nagħaġ u mogħoż, laħam frisk kif ukoll prodotti tal-laħam;
Billi l-awtoritajiet ta’ l-Arġentina u l-Urugwaj ipprovdew lill-Kummissjoni b’informazzjoni sodisfaċenti dwar is-sitwazzjoni tas-saħħa u l-istrutturi veterinarji responsabbli għall-verifika, f’dawn iż-żewġ pajjiżi, tal-laħam ta’ annimali ferjali bid-dwiefer maqsumin fi tnejn;
Billi l-awtoritajiet tar-Repubblika Ċeka ipprovdew lill-Kummissjoni b’informazzjoni sodisfaċenti dwar is-sitwazzjoni tas-saħħa u l-istrutturi veterinarji responsabbli mill-prevenzjoni tad-deni klassiku tal-majjali fiċ-ċingjal;
Billi d-Deċiżjoni 79/542/KEE għandha tkun emendata bħala konsegwenza;
Billi l-miżuri li hemm provvediment dwarhom f’din id-Deċiżjoni huma bi qbil ma’ l-opinjoni tal-Kumitat Veterinarju Permanenti,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni 79/542/KEE huwa mibdul bl-Anness għal din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmula fi Brussel, is-17 ta’ Ottubru 1996.